Document ID: 32000R0176

Nõukogu määrus (EÜ) nr 176/2000,
24. jaanuar 2000,
millega muudetakse määrust (EÜ) nr 1015/94, millega kehtestatakse Jaapanist pärit telekaamerasüsteemide impordi suhtes lõplik dumpinguvastane tollimaks
EUROOPA LIIDU NÕUKOGU,
võttes arvesse Euroopa Ühenduse asutamislepingut,
võttes arvesse nõukogu 22. detsembri 1995. aasta määrust (EÜ) nr 384/96 kaitse kohta dumpinguhinnaga impordi eest riikidest, mis ei ole Euroopa Ühenduse liikmed, [1]
võttes arvesse komisjoni ettepanekut, mis esitati pärast konsulteerimist nõuandekomiteega,
ning arvestades järgmist:
A. EELNENUD MENETLUSED
(1) Nõukogu kehtestas määrusega (EÜ) nr 1015/94 [2] lõpliku dumpinguvastase tollimaksu Jaapanist pärit telekaamerasüsteemide impordi suhtes.
(2) Nõukogu jättis dumpinguvastase tollimaksu reguleerimisalast konkreetselt välja kõnealuse määruse lisas (edaspidi lisa) loetletud erialaseks kasutamiseks mõeldud kõrgekvaliteedilised kaamerasüsteemid, mis oma tehniliste omaduste poolest kuuluvad määruse (EÜ) nr 1015/94 artikli 1 lõikes 2 esitatud tootemääratluse alla, kuid mida ei saa käsitleda teleülekandekaameratena.
(3) Oktoobris 1995 muutis nõukogu eespool nimetatud määrust (EÜ) nr 1015/94 määrusega (EÜ) nr 2474/95 [3] eelkõige samasuguse toote määratluse osas ja teatavate erialaseks kasutuseks mõeldud kaamerasüsteemide mudelite osas, mis vabastati otseselt lõpliku dumpinguvastase tollimaksu reguleerimisalast.
(4) Oktoobris 1997 muutis nõukogu määrusega (EÜ) nr 1952/97 [4] lõpliku dumpinguvastase tollimaksu määrasid kahe asjaomase äriühingu, nimelt Sony Corporationi ja Ikegami Tsushinki puhul kooskõlas määruse (EÜ) nr 384/96 artikliga 12. Peale selle jättis nõukogu dumpinguvastase tollimaksu reguleerimisalast konkreetselt välja teatavad uued erialaseks kasutamiseks mõeldud kaamerasüsteemide mudelid, lisades need lisasse.
(5) Jaanuaris 1999 muutis nõukogu määrusega (EÜ) nr 193/1999 [5] määrust (EÜ) nr 1015/94, lisades selle lisasse teatavad erialaseks kasutamiseks mõeldud kaamerasüsteemide ajakohastatud mudelid ja jättes need välja lõpliku dumpinguvastase tollimaksu kohaldamisest.
B. UUSI ERIALASEKS KASUTAMISEKS MÕELDUD KAAMERASÜSTEEMIDE MUDELEID KÄSITLEV UURIMINE
1. Menetluskord
(6) Järgnevalt teatasid mitmed Jaapani eksportivad tootjad komisjonile, et kavatsevad tuua ühenduse turule erialaseks kasutamiseks mõeldud kaamerasüsteemide uued mudelid ja taotlesid kõnealuste uute erialaseks kasutamiseks mõeldud kaamerasüsteemide mudelite ja nende tarvikute lisamist lisasse ja seega nende vabastamist dumpinguvastaste tollimaksude reguleerimisalast.
(7) Komisjon teavitas ühenduse tööstust vastavalt ja alustas uurimist, millega määratakse kindlaks, kas käsitletavad tooted jäävad dumpinguvastaste tollimaksude reguleerimisalasse ja kas määruse 1015/94 teksti tuleks vastavalt muuta.
2. Uuritavad mudelid
(8) Taotlused koos asjakohase tehnilise teabega saadi järgmiste erialaseks kasutuseks mõeldud kaamerasüsteemide mudelite kohta:
i) Hitachi Denshi, Ltd. (edaspidi Hitachi)
- kaamerakere V-21, mida esitleti kaamerakere Z-ONE.DA ajakohastatud mudelina ning mida müüdi ilma triaksiaaladapterita;
- uued tarvikud V-21 jaoks:
- 1,5-tolline pildinäidik GM-9, mida esitleti standardse pildinäidikuna kaamerakere mudeli V-21 jaoks;
- kaameraadapterid CA-Z31 ja CA-Z32, mida esitleti kaameraadapterite CA-Z1 A ja CA-Z2 ajakohastatud mudelitena, mis olid juba lisasse lisatud ning mis tuleb ühendada kaamerakere mudeliga V-21;
- kaamera juhtpaneelid RC-Z2 A ja RC-Z21 A, mida esitleti kaamera juhtpaneelide RC-Z2 ja RC-Z21 ajakohastatud mudelitena ja mis olid juba lisasse lisatud;
- kaamerakere V-21 W, mida esitleti kaamerakere V-21 laiekraan versioonina;
- 5-tolline pildinäidik GM-51, mida esitleti standardse pildinäidikuna kaamerakere mudeli V-21 W jaoks;
Kõiki eespool nimetatud mudeleid müüakse ilma vastava triaksiaalsüsteemi või triaksiaaladapterita.
ii) Olympus Winter & IBE GmbH (edaspidi Olympus)
- kaamera juhtpult OTV-S6, mida esitleti meditsiinialal kasutatava mudelina ja OTV-S5 ajakohastatud mudelina, juba lisasse lisatud.
iii) Matsushita
- kaamerakere AW-F575HE, mida esitleti kaamerakere WV-F565HE ajakohastatud mudelina, juba lisasse lisatud;
- kaameraadapterid AW-AD500AE ja AW-AD700BSE, mida esitleti kaameraadapterite WV-AD500E ja WV-AD700ASE ajakohastatud mudelitena, juba lisasse lisatud.
iv) Ikegami Tsushinki Co, Ltd (edaspidi Ikegami)
- kaamerakered HC-400 ja HC-400 W, mida esitleti kaamerakere HC 390 ajakohastatud mudelitena, juba lisasse lisatud.
- uued tarvikud kaamerakerede HC-400 ja HC-400 W jaoks
- pildinäidikud VF 15-46;
- juhtpaneel RCU-390;
- kaameraadapter CA-400;
- kaamera juhtpult MA-200 A;
Kõiki eespool nimetatud mudeleid müüakse ilma vastava triaksiaalsüsteemi või triaksiaaladapterita.
v) Victor Company of Japan, Ltd (edaspidi JVC)
- kaamerakere KY-D29WECH, mida esitleti eelmise mudeli KY-D29ECH laiekraan versioonina, juba lisasse lisatud;
- pildinäidikud VF-P116WE ja VF-PSSOWE, mida saab ühendada eespool nimetatud uue kaamerakerega KY-D29WECH ja mis on vastavalt pildinäidikute VF-P116 ja VF-P550BE ajakohastatud mudelid, juba lisasse lisatud;
Kõiki eespool nimetatud mudeleid müüakse ilma vastava triaksiaalsüsteemi või triaksiaaladapterita.
3. Tulemused
(9) Komisjon teostas tehnilise kontrolli, sealhulgas üksikasjaliku asjaomaste mudelite võrdluse koos nende lisas loetletud eelmiste mudelitega ja leidis, et need olid peaaegu täielikult identsed. Avastatud väikesed erinevused tulenesid tehnika arengust telekaamerasüsteemide vallas, kuid ei mõjutanud telekaamerasüsteemide kui erialaseks kasutuseks mõeldud kaamerasüsteemide klassifikatsiooni. Seepärast järeldati, et kõik asjaomased mudelid tuleks olemasolevate dumpinguvastaste abinõude reguleerimisalast välja jätta.
(10) Komisjon teavitas ühenduse tootjaid ja telekaamerasüsteemide eksportijaid tehtud järeldustest ja andis neile võimaluse esitada oma seisukohad. Selle alusel ja pidades silmas seda, et huvitatud isikud ei esitanud komisjoni järelduste kohta vastuväiteid, loetakse kõiki põhjenduses 8 loetletud mudeleid ja nendega seotud seadmeid erialaseks kasutamiseks mõeldud kaamerasüsteemideks. Järelikult tuleks need välja jätta teatavate Jaapanist pärit olevate telekaamerasüsteemide suhtes kehtiva dumpinguvastase tollimaksu kohaldamisest ja lisa vastavalt muuta,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1015/94 lisa asendatakse käesoleva määruse lisaga.
Artikkel 2
Käesolev määrus jõustub järgmisel päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 24. jaanuar 2000

Labels: 12
3
4
18